Αντριάν Ραμπιό

Ο Αντριάν Ραμπιό-Προβόστ, γεννημένος στις 3 Απριλίου 1995 στο Σαιν-Μωρίς, είναι Γάλλος ποδοσφαιριστής ο οποίος αγωνίζεται στην θέση του μέσου για λογαριασμό της Γιουβέντους.

Βιογραφία

Σύλλογος

Τα ξεκινήματα 
Ο Αντριάν Ραμπιό ξεκίνησε το ποδόσφαιρο από την ΟΣ Κρετέιγ το 2001. Αγωνίστηκε στη συνέχεια το 2003 στην ΟΖΑ Αλφορβίλ προτού επιστρέψει στην Κρετέιγ την επόμενη χρονιά. Το 2008, υπέγραψε συμβόλαιο διάρκειας 6 ετών με την Μάντσεστερ Σίτι, όμως τα πράγματα δεν εξελίχθηκαν όπως είχαν προβλεφθεί αρχικώς και έπειτα από παρουσία 6 μηνών επέστρεψε στην Γαλλία για λογαριασμό της Πω. Στη συνέχεια, έγινε δεκτός τον Μάιο του 2009 στην Πολ Εσπουάρ ντε Καστελμωρού , κοντά στην Τουλούζ. Τον Μάιο του 2010, εντάχθηκε στα τμήματα υποδομής της ΠΣΖ.

Στην Παρί Σεν Ζερμέν 
Ο Αντριάν Ραμπιό υπέγραψε στην Παρί Σεν Ζερμέν σε ηλικία 15 ετών. Με τις ομάδες νέων του συλλόγου, στέφθηκε πρωταθλητής Γαλλίας στην ηλικιακή κατηγορία Κ-17 το 2011 απέναντι στην Ολιμπίκ Μαρσέιγ (νίκη 2-1) και κατέκτησε τον Ιανουάριο του 2012 το Al-Kass Cup με την ομάδα Κ-17 των Παριζιάνων απέναντι στην Γιουβέντους (ισοπαλία 0-0, νίκη 5-4 στην διαδικασία των πέναλτι). Πέτυχε τρία τέρματα στη διάρκεια αυτής της διοργάνωσης, όλα απέναντι στην Αλ-Αχλί, λαμβάνοντας τον τίτλο του MVP της συγκεκριμένης αναμέτρησης. Ο Γάλλος μέσος έφτασε επίσης τον τελικό του γαλλικού πρωταθλήματος των Κ-19 απέναντι στην ΑΖ Οσέρ στις 3 Ιουνίου 2012 (ήττα 2-1), πετυχαίνοντας από ένα τέρμα στα ημιτελικά και τον τελικό της διοργάνωσης.

Τον Μάρτιο του 2012, ο Κάρλο Αντσελότι ζήτησε από τον Μπερτράν Ρεζώ, τον διευθυντή των τμημάτων υποδομής των Παριζιάνων και προπονητή της δεύτερης ομάδας του συλλόγου, να του στείλει ορισμένους νέους παίκτες ώστε να προπονηθούν με την πρώτη ομάδα. Ο Αντριάν Ραμπιό ήταν ένας από αυτούς τους νεαρούς και σύντομα κατάφερε να κερδίσει το ενδιαφέρον του Ιταλού προπονητή. Προπονήθηκε για πρώτη φορά με την επαγγελματική ομάδα στις 7 Μαρτίου 2012 σε ηλικία 16 ετών. Αφού κατάφερε να εντυπωσιάσει τον Ιταλό προπονητή, ο Αντριάν Ραμπιό ήταν μέλος της αποστολής του συλλόγου για την αναμέτρηση απέναντι στην ΦΚ Σοσό στις 22 Απριλίου 2012.

Στην πορεία, υπέγραψε το πρώτο του επαγγελματικό συμβόλαιο με την Παρί Σεν Ζερμέν στις 2 Ιουλίου 2012. Πήρε μέρος, έτσι, στην περιοδεία του παριζιάνικου συλλόγου στις ΗΠΑ και αγωνίστηκε ως βασικός σε φιλική αναμέτρηση απέναντι στην Μπαρτσελόνα (ισοπαλία 2-2, ήττα 1-4 στα πέναλτι). 

Στις 26 Αυγούστου 2012, αγωνίστηκε στην πρώτη του επίσημη αναμέτρηση με την Παρί Σεν Ζερμέν απέναντι στην Ζιροντέν Μπορντό, αγωνιζόμενος ως βασικός στον χώρο της μεσαίας γραμμής, δίπλα στους Μπλαιζ Ματουϊντί και Τιάγκο Μότα (ισοπαλία 0-0). Στη διάρκεια της συγκεκριμένης αναμέτρησης είχε ποσοστό ευστοχίας 94 % στις μεταβιβάσεις του.

Στις 6 Νοεμβρίου 2012, αγωνίστηκε για πρώτη φορά στο Τσάμπιονς Λιγκ απέναντι στην Ντιναμό Ζάγκρεμπ, ξεκινώντας ως βασικός στην αναμέτρηση (νίκη 4-0). Έγινε με αυτή την ευκαιρία, σε ηλικία 17 ετών και 7 μηνών, ο νεαρότερος παίκτης της Παρί Σεν Ζερμέν που να ξεκινάει σε αναμέτρηση του Τσάμπιονς Λιγκ, καταρρίπτοντας έτσι το ρεκόρ των 18 ετών και 11 μηνών του Μικέλ Αρτέτα.

Στην Τουλούζ ΦΚ 
Ανικανοποίητος από τον χρόνο συμμετοχής του, ο Αντριάν Ραμπιό παραχωρήθηκε ως δανεικός χωρίς οψιόν αγοράς στην Τουλούζ ΦΚ, στις 31 Ιανουαρίου 2013, μέχρι την λήξη της σεζόν 2012-2013. Κλήθηκε να αναπληρώσει το κενό που άφησε η αποχώρηση του Μουσά Σισοκό, από τον οποίο πήρε τον αριθμό 6 στη φανέλα του. Σημείωσε την πρώτη του συμμετοχή με την ομάδα κατά την 24η αγωνιστική της Λιγκ 1 απέναντι στην Σταντ Ρενναί (ήττα 2-0). Πέτυχε το πρώτο του τέρμα για το πρωτάθλημα στις 9 Μαρτίου απέναντι στην Μπρεστ (νίκη 1-0).

Εθνική 
Ο Αντριάν Ραμπιό μετράει δύο συμμετοχές με την Εθνική Γαλλίας U-16 στις 26 και 30 Οκτωβρίου 2010 απέναντι στην Ολλανδία (ήττα 1-2) και την Πορτογαλία (νίκη 4-0).

Την επόμενη σεζόν, αγωνίστηκε πέντε φορές με την Κ-17, απέναντι στην Ουκρανία δύο φορές (ισοπαλίες 0-0 και 2-2), την Ολλανδία (ήττα 1-0), την Πορτογαλία (νίκη 0-2) και την Αγγλία (ήττα 1-2).

Μετά το πέρασμά του από τους επαγγελματίες, αναβαθμίστηκε δύο φορές στη συνέχεια, αγωνιζόμενος αρχικώς σε μια αναμέτρηση με την Εθνική Γαλλίας U-18 απέναντι στην Αυστρία, αναμέτρηση κατά την οποία ήταν αυτός που άνοιξε το σκορ (νίκη 1-4) και στη συνέχεια εντασσόμενος στην Κ-19. Συμμετείχε τότε στις αναμετρήσεις των Bleuets απέναντι στο Ισραήλ (νίκη 2-1), στην Λετονία απέναντι στην οποία πέτυχε το πρώτο τέρμα της αναμέτρησης (νίκη 6-0) και την Πορτογαλία (ισοπαλία 2-2).

Αγωνιστικό στυλ 
Ο Αντριάν Ραμπιό είναι αριστεροπόδαρος, με ύψος 1,88 μ. και που αγωνίζεται στην θέση του μέσου ως ανασταλτικός ή επιθετικός μέσος. Τα δυνατά του σημεία είναι το ανέβασμά του στην επίθεση, η ανάκτηση των δυνάμεων του και η αυτοθυσία που δείχνει για την ανάκτηση της κατοχής της μπάλας. Η ωριμότητα που δείχνει στο παιχνίδι του παρά το νεαρό της ηλικίας του καθώς και η ιδιαίτερη προσωπικότητά του, την οποία ορισμένοι αποδίδουν στο γεγονός ότι μεγάλωσε έχοντας τον πατέρα του παράλυτο έπειτα από ένα εγκεφαλικό αγγειακό επεισόδιο, κάτι που του επέτρεψε να ωριμάσει ως άνθρωπος.

Παραπομπές

Εξωτερικός Σύνδεσμος 
 Προφίλ στην επίσημη ιστοσελίδα της Παρί Σεν Ζερμέν 

Γάλλοι ποδοσφαιριστές
Μέσοι ποδοσφαιριστές
Ποδοσφαιριστές Εθνικής Γαλλίας Κ16
Ποδοσφαιριστές Εθνικής Γαλλίας Κ17
Ποδοσφαιριστές Εθνικής Γαλλίας Κ18
Ποδοσφαιριστές Εθνικής Γαλλίας Κ19
Ποδοσφαιριστές Εθνικής Γαλλίας
Ποδοσφαιριστές Λιγκ 1
Ποδοσφαιριστές Παρί Σεν Ζερμέν
Ποδοσφαιριστές Τουλούζ ΦΚ